《灵岩行》
宋代·杜钦况

山回路疑绝，林深秘岩扃。凿翠出金碧，开轩列云屏。

希有昔成道，久矣斯岩灵。法定卧苍壁，白日穿空明。

令威指泉窦，一凿秋寒澄。定水供万众，不缩亦不盈。

如公禅宗秀，于世本无营。聊为出山云，乘风无纵横。

坐令多宝藏，百神转雷霆。夜月啸彫虎，玉匣开晶荧。

笑指八解池，外流中不倾。何必空山雷，始悟物我情。

作者简介：杜钦况，鄄城（今山东鄄城北）人。与钦益、钦晏、钦舜、钦卨兄弟行。哲宗时人（《宋诗纪事补遗》卷三一）。